DAN PURIC – FII DEMN!

DAN PURIC – FII DEMN!

Structurată în şase capitole, cartea lui Dan Puric, scrisă la persoana întâi, este confesiunea unui om care se bucură de fiecare răsărit de soare şi care, cu sensibilitate dar şi cu luciditate, redescoperă, pentru sine dar şi pentru noi, reperele necesare oricărui român: mama, pământul şi martirii neamului.

Cu o scriitură simplă, dublată de umor şi ironie, autorul cărţii „Fii demn!” reconstruiește prin prisma unui demers personal o lume ce se caută pe sine dar care, în esența ei, nu şi-a pierdut simţul valorii şi credinţa.

Decupajele de viaţă, poeziile, portretele, întâmplările relatate simplu, dar viu, poveştile şi eseurile pregătitoare fac lectura, aparent, uşoară. Dar, abia după ce închizi cartea, îi înţelegi mesajul fascinant. Demnitatea nu se învaţă într-o lecţie ci se deprinde din prima până în ultima clipă a vieţii.

„Ce rău îmi făcuse mie pasărea aceea, ca s-o ucid? Nu-mi reproşa nimic. Atârna în mâinile mele mici ca şi cum îmi dădea un sărut de adio. Am îngropat-o încet.

Apoi bătrânul din mine a desenat pe moviliţă o cruce. O lacrimă a căzut în mijlocul ei. Murea specia din mine şi se năştea omul. De atunci, sufletului meu îi este hărăzit să cânte şi să zboare, dar să şi fie lovit de moarte. De atunci îmi îngrop veşnic sufletul ucis. Dar ce ciudat, de data aceasta, cu fiecare înmormântare devin mai tânăr. Da, pasărea mea de vis m-a iertat. Prin moartea ei nevinovată a ucis vânătorul din mine”, scrie Puric.

Pagină realizată de DOINA BÂRCĂ

Contents